Sanco vaar uit teen plaasmoorde én bendegeregtigheidDie Solidariteit Beweging het ’n bewusmakingsaksie teen plaasmoorde by die Voortrekkermonument in Pretoria gehou (31 Oktober 2017). Foto: Reint Dykema Die Suid-Afrikaanse burgerlike organisasie Sanco het Sondag uitgevaar teen plaasmoorde sowel as die gepaardgaande gemeenskapsgeregtigheid. Sanco het dié uitsprake gelewer ná die gewelddadige aanval op Arend Corbett (26) en ŉ plaaswerker en vriend, Lenyara Thsotetsi, wat saam met hom was. Die organisasie het hom ewe sterk uitgespreek oor die plaasaanval en die aanranding van twee verdagtes deur die gemeenskap. Maroela Media het vroeër berig een verdagte is in ŉ hospitaal dood. Kol. Thandi Mbambo, woordvoerder van die polisie, het gesê die verdagte was een van twee verdagtes wat erg beseer was toe hulle deur boere in die omgewing aan die polisie uitgelewer is. Die twee verdagtes is na die Dihlabeng-hospitaal in Bethlehem geneem, waar een van hulle aan sy beserings beswyk het. Die ander een is steeds onder polisiebewaking in die hospitaal. “Plaasaanvalle moenie verpolitiseer of rassig gemaak word nie. Ons kan dit sien met die aanval van Corbett en Thsotetsi – dit raak almal. Dié wat plaasaanvalle as rasgemotiveerd klassifseer, is opportuniste wat alles deur die prisma van ras sien en gedryf word deur die bitterheid van vergane mag en voordeel.” Sanco het vir Corbett en Thsotetsi ŉ spoedige herstel toegewens. Hy het bygevoeg dat die vertoning van apartheidsimbole en die verbranding van die nuwe Suid-Afrikaanse vlag nasionale eenheid en versoening ondermyn. Arend Corbett. Foto: Verskaf. Maroela Media het vroeër berig Elsa Corbett se seun, Arend (26), is drie keer in die gesig geskiet nadat hy en ŉ plaaswerker deur vyf mans op ŉ plaas in Ficksburg in die Vrystaat aangeval is. Corbett het gesê dit is “groot genade” wat haar kind lewend gehou het. Die voorval het omstreeks 16:30 Donderdag plaasgevind toe Arend, die plaasbestuurder, saam met Lenyara Thsotetsi, ŉ plaaswerker en vriend, huis toe gery het om onderdele te gaan oplaai. “Hy het net voor die motorhuis stilgehou en die deur oopgemaak toe sy hond, Sokkies, ongelooflik begin blaf. Volgens hom het hy net opgekyk om te sien wat is aan’t gebeur, toe kyk hy in ŉ vuurwapen vas,” het sy vertel. Volgens Corbett het die vyf aanvallers vir Arend gesê om op sy maag te lê en om sy lewe te smeek. “Hy het op sy knieë neergesak en die wapen was hier om en by ooghoogte. Hy het die geleentheid aangegryp om die man wat die geweer vashou te oorrompel. In die struweling is daar vyf skote afgevuur.” Corbett sê Thsotetsi het ook uitgespring en teen die aanvallers begin veg. “Sokkies het hulle ook gebyt en weg van Arend af probeer trek.” Arend kon daarin slaag om die vuurwapen by een van die aanvallers af te neem. Hy het dit op hulle gerig en die sneller getrek. “Daar het nie ŉ skoot afgegaan nie. Hulle het uiteraard nie geweet daar sal nie ŉ skoot afgaan nie en het op die vlug geslaan ná Arend een van hulle met die geweer geslaan het,” het Corbett vertel. Arend is drie keer in die gesig geskiet. “Die een skoot is by sy mond in en by sy wang uit, sy wangbeen is vergruis. Die ander skoot is so onder sy neus in en by sy slaap uit. Die ander skoot is ook tussen sy mond en neus in. Sy een tand is uit en sy gesig is verskriklik geswel, hy lyk nie goed nie.” Arend en Thsotetsi is albei met messe gesteek en met knopkieries geslaan. “Thsotetsi het met die meswonde aan sy knieë en hande gehardloop om hulp te ontbied. Arend het oor die radio in sy bakkie geroep om hulp. ŉ Klomp mans van die omgewing het agter die aanvallers aangehardloop en kon daarin slaag om twee verdagtes vas te trek.” Arend het meswonde aan sy onderarmholtes en in sy sy.